Tältä näyttää Tampereen legendaarisimpiin keikkapaikkoihin kuuluva Yo-talo remontin jälkeen – "Ratkaisut eivät voi miellyttää kaikkia"

Mitä yhteistä on Adelella , Elviksellä ja Marlon Brandolla ? Ainakin se, että kaikki kolme koristavat vastaremontoidun Yo-talon pääsalin seiniä. Tampereen legendaarisessa keikkapaikassa pusketaan remonttia täysin voimin, sillä uuden Yo-talon avajaisia on tarkoitus viettää jo ensi viikon perjantaina. Suurta mullistusta ei ole luvassa, sillä perinteikkään tilan rakenteisiin ei ole kajottu eikä mitään ole purettu. Kaikki pinnat kattoa myöten on käyty läpi. Katso videolta, miltä Yo-talossa näyttää viikko ennen avajaisia: Silmiinpistävin uutuus on pääsalin takaseinällä, jossa komeilevat jutun alussakin mainitut kulttuurihahmot. –Legendojen seinä muistuttaa, että tilaa ei ole rajattu vain musiikkiin ja keikkoihin, kertoo pääsalin uuden ilmeen suunnitellut sisustusarkkitehti Petra-Miisa Juusenaho. Komeat kuvat kätkevät taakseen äänieristeen ja akustiikkalevyjä, joilla parannetaan pääsalin akustiikkaa ja helpotetaan meluhaittoja. Vanhat kaari-ikkunat ovat edelleen alla tallella, jos ne halutaan vielä joskus kaivaa esiin. Yhteinen kulttuuritalo Yo-taloon kytkeytyy tamperelaista historiaa ja tunnetta vuosikymmenien ajalta. Miltä sellaista paikkaa tuntuu laittaa uuteen uskoon? –Uudistus hermostuttaa aina joitain ihmisiä. Sisustajana ymmärrän sen, etteivät ratkaisut voi miellyttää kaikkia. Pankkitalolla on monivaiheinen historia. Tämä on yksi välilehti talonkirjassa, Juusenaho sanoo. Tavoitteena on luoda Yo-talosta ja Bar Pankista kaikkien tamperelaisten yhteinen monitoimi- ja kulttuuritalo – ketään pois sulkematta. –Olemme pyrkineet luomaan eleganttia tilaa, joka sopisi niin teatteri-illallisella istuvalle asiakaskunnalle kuin nuoremmalle bileväelle. Tänne ovat tervetulleita punkkarit, räppärit, hevarit ja popparit, Juusenaho sanoo. Laajalla skaalalla ohjelmaa Pyrkimys näkyy myös ohjelmatarjonnassa. Osakas ja ohjelmavastaava Louie So toteaa Yo-talon maineen olevan niin vahva, että ohjelmistoon on saatu kaikki haluttu, jos vain aikataulut ovat natsanneet. So listaa esimerkkeinä syksyn ohjelmistosta Wigwam revisitedin , Pauli Hanhiniemen ja Pelle Miljoonan , räp- ja rock-keikat, stand up -iltamat ja Suomen musiikkiteatterin uutuusmusikaalin Raparperitaivas . Uutuutena on luvassa Hittimittari remix show, joka noudattelee 1980-luvun televisio-ohjelman reseptia. Mukana ovat Sami Hintsanen ja alkuperäistä Hittimittaria aikoinaan juontanut Mikko Alatalo . Bar Pankki saa kasvojenkohotuksen, oman sisäänkäynnin Kauppiaskadulta ja omat vessat. Siten baari voi palvella silloinkin, kun Yo-talon pääsalin puolella ei ole toimintaa. Bar Pankissa voi järjestää levyjulkkareita, yksityistilaisuuksia, kokoontumisia tai keikkaetkoja. Bar Pankin suunnittelusta vastasi Mari Pohjala. Tampereen Yo-Talo Oy asetettiin konkurssiin tammikuussa 2017. Restamax Oy osti helmikuussa Yo-talon liikentoiminnan ja irtaimiston konkurssipesältä 100 000 eurolla. Toimintaa pyörittää nyt Restamaxin tytäryhtiö Somax Oy.